Bostono arbatėlė

Bostono arbatėlė – 1773 m. įvykusi trylikos kolonijų protesto akcija prieš Didžiosios Britanijos administraciją. 

Didžioji Britanija suteikė Ost Indijos bendrovei teisę be muitų įvežti į Šiaurės Ameriką arbatą. Tai sukėlė kolonistų, ypač pirklių, nepasitenkinimą. 

Organizacijos „Laisvės sūnūs“ narių grupė įsiveržė į britų laivus Bostono uoste ir išmetė į jūrą arbatžolių krovinį (~ 342 dėžes). Didžioji Britanija uždarė uostą, uždraudė miestiečių susirinkimus, įvedė kariuomenę. Tai dar labiau paaštrino konfliktą, susirėmimai davė pradžią kolonistų kovai prieš metropoliją.

Kategorija:JAV istorija
Kategorija:Bostonas